**„*Incluziune socială prin furnizarea de servicii integrate la nivelul comunității*” - pachetul Educație Incluzivă de Calitate.**

**Parteneriat la nivelul județului Bacău, experiențe și beneficii pentru școlile implicate**

Provocările ridicate de elevii cu dificultăți de învățare și adaptare și/sau cu oportunități reduse de participare școlară și socială, dublate de provocările lansate de școlile care se confruntă în mod constant cu fenomenul de eșec școlar reprezintă parte din contextul în care s-au creionat intervențiile din Pachetul Educație Incluzivă de Calitate, implementate sub coordonarea UNICEF România. Setul de intervenții, realizate la nivelul școlii, familiei și comunității, au vizat în egală măsură stimularea participării școlare a tuturor copiilor, în special a celor vulnerabili, precum și creșterea calității educației.

Activitățile desfășurate prin pachetul EIC au acoperit componente adresate unor arii de intervenție diferite, dar complementare:

1. **Componenta management** (formarea echipelor manageriale, Concursul ”Bucuria de a învăța”, schimburi interșcolare);
2. **Componenta formarea profesorilor** (formare pe didactici și discipline transdisciplinare);
3. **Componenta consilierea părinților;**
4. **Componenta de educație parentală;**
5. **Componenta modele de succes și creștere a stimei de sine și a motivației pentru învățare.**

Important și relevant din perspectiva preluării și replicării pachetului EIC este faptul că toate aceste componente, cu intervențiile adiacente, au fost gândite și proiectate astfel încât să se susțină reciproc. Astfel, din evaluările făcute în proiecte anterioare desfășurate sub coordonarea UNICEF (precum Campania “*Hai la școală*!”) cât și din evaluările intermediare realizate pe pachetul EIC s-a desprins concluzia că aceste componente se potențează una pe cealaltă, se completează, iar intervențiile lor conjugate conduc la reducerea absenteismului și abandonului școlar. Pachetul este gândit însă, inclusiv la nivel de costuri implicate, astfel încât componentele sale să poată fi implementate și individual, funcție de contextul educațional și comunitar local, de nevoile existente și de perspectiva de abordare cea mai potrivită strategiilor de dezvoltare formulate și asumate la un moment de o școală/comunitate.

***Componenta management***

Intervențiile pe această componentă au urmărit creșterea capacității de management a școlilor, pornind de la facilitarea înțelegerii mai profunde și mai complexe a conceptului, a filosofiei și a principiilor edacuției incluzive de calitate, până la asistarea școlilor pentru includerea în documentele strategice și operaționale a unor ținte și demersuri explicite care să susțină incluziunea și calitatea în educație.

Participarea inițială a tuturor școlilor la un **proces de evaluare realizat de experții ARACIP** a creat echipelor manageriale contextul de cunoaștere a nivelului la care se află școlile prin raportare la indicatorii de calitate, dar și contextul de reflecție asupra aspectelor ce pot fi și trebuie îmbunătățite. Evaluarea ARACIP a avut rol nu doar de a analiza situația existentă, ci și de a ajuta la identificarea de soluții optime și personalizate, funcție de specificitățile fiecărei unități de învățământ.

Beneficiile majore obținute la nivelul școlilor, după implementarea sub coordonarea Institutului de Științe ale Educației a activităților pe această componentă, s-au regăsit la nivelul capacității echipelor manageriale:

* de a-și identifica elevii în risc major de abandon, de a le cunoaște nevoile și de a gândi integrat asupra acestora;
* de a formula ținte strategice și programe care să abordeze explicit îmbunătățirea participării la educație și a rezultatelor învățării;
* de a iniția activități de sprijin pentru copiii în risc;
* de a elabora și implementa proiecte împreună cu familiile și cu comunitatea locală, într-un parteneriat semnificativ, în scopul creăiia stării de bine a elevilor, a cadrelor didactice, a școlii ca o comuniate de învățare.

Pe această componentă, echipele manageriale au beneficiat de **activități de formare** în cadrul întâlnirilor de management din fiecare semestru școlar susținute de lectori ai ISE București, completate de accesul asigurat pe platforma training.ise.ro la un **spațiu de învățare on-line** special destinat directorilor, care a găzduit și **Concursul “*Bucuria de a învăța*!”**. Spațiul virtual de inter-învățare pus la dispozițe pe platforma training.ise.ro a fost completat de schimbul de experiențe și bune practici manageriale facilitate de **vizitele interșcolare anuale** organizate între școlile implicate în proiect. De asemenea, în cadrul componentei management, școlile au beneficiat de formare, consultanță și suport în scrierea și implementarea anuală a **micro-granturilor**, pentru a sprijini creșterea capacității școlilor de a scrie proiecte cu finanțare și de a include aceste proiecte în activitățile generale ale școlii.

O altă subcomponentă din Componenta management a fost cea dedicată **microgranturilor,** în care școlile au avut oportunitatea de a-și dezvolta competențele de scriere și de management de proiect, dar și de a atrage resurse financiare necesare pentru activități care au avut un impact semnificativ asupra unui foarte mare număr de beneficiari, elevi, părinți, cadre didactice, comunitate.

În acord cu filosofia EIC, microgranturile au promovat o abordare incluzivă în ceea ce privește participanții, copiii aflați în risc de abandon școlar, incluși în grupul țintă, alături de alți elevi ai școlii, de părinți, sau alți actori sociali din comunitate. Microgranturile au propus o abordare integrată a contextelor școlare, având activități extrașcolare și în egală măsură activități derulate în programul curricular obligatoriu. Exercițiul scrierii aplicațiilor pentru obținerea microgranturilor a dus la proiectarea și implementarea unor activități originale, unice, cu un impact pozitiv măsurabil asupra beneficiarilor, izvorâte din nevoile și contextul socio-educațional specific.

Dincolo de rezultatele punctuale urmărite și atinse în marea lor majoritate, activitățile din microgranturi au adus beneficii elevilor din grupul țintă, corelate cu obiectivele pachetului EIC:

* ameliorarea (cantitativă) a participării școlare;
* îmbunătățirea performanțelor școlare și creșterea nivelului achizițiilor cognitive;
* stimularea motivației pentru învățare și interesului pentru o școală mai prietenoasă, cu activități mai atractive și mai adresate nevoilor lor reale;
* schimbări pozitive la nivelul comportamentului, creșterea încrederii și stimei de sine;
* formarea unor deprinderi de comunicare și relaționare.

În egală măsură, microgranturile au însemnat beneficii pentru părinți, care au conștientizat încă o dată rolul şi importanţa educaţiei, și-au dezvoltat încrederea în actul educațional realizat de școală, și-au dezvoltat propriile aptitudini de comunicare și relaționare cu copiii, iar la nivelul școlii granturile au contribuit efectiv la creşterea calităţii ofertei educaţionale și la îmbunătăţirea imaginii şcolii în comunitate.

Pentru a completa experiența echipelor manageriale în scrierea de proiecte și experiența concretă de aplicare pe diferite surse de finanțare, prin pachetul EIC s-au desfășurat și **cursuri de formare asigurate de experți de la Agenția de Dezvoltare Comunitară Împreună**, la care au participat echipe mixte formate din reprezentanți ai școlilor și respectiv ai autorităților locale, din fiecare comunitate în care s-a implementat proiectul. Echipele au construit împreună aplicații pe care apoi le-au adaptat și depus pe diferite linii de finanțare, beneficiind și de consultanță din partea de experților de la Agenția de Dezvoltare Comunitară Împreună (proiecte ERASMUS, Programul de Educație, Burse, Ucenicie și Antreprenoriatul Tinerilor din România 2014-20121 finanțat prin Norway grants, Fondul Științescu, alte finanțări pe educație susținute de diverse instituții de stat și private, precum Banca Comercială Reiffaisen etc).

În esență, toate demersurile din Componenta management au avut ca efect “modelarea” unor echipe manageriale mai capabile să-și gestioneze și să conducă școlile, să ia decizii, dar mai ales mai sensibili la impactul excluziunii sociale asupra participării și a rezultatelor școlare și mai capabili să înțeleagă filosofia și să aplice principiile educației incluzive de calitate.

***Componenta formarea profesorilor***

Pentru a veni în sprijinul cadrelor didactice din cele 51 de școli, cu o experiență relativ redusă în identificarea copiilor în risc major de abandon și în dezvoltarea unor practici pedagogice centrate pe nevoile și bunăstarea elevilor, echipa Institutului de Științe ale Educației a elaborat și susținut programul de formare ***Didactici adaptate copiilor în risc major de abandon,*** care și-a propus sprijinirea cadrelor didactice pentru proiectarea și organizarea unor ocazii de învățare autentică, pentru realizarea unei adevărate educații incluzive de calitate.

Programul de formare a cuprins două module:

* Modulul didactici ( limba română, matematică, științe -biologie/ geografie/ fizică/ chimie, cultură civică/istorie, educație tehnologică, consilierea părinților , învățământ primar );
* Modulul transdisciplinar (*Violența în școală, Școala prietenoasă, Educație interculturală, Educație pentru sănătate, TIC în procesul didactic, Abilități non-cognitive*).

Organizarea cursurilor s-a făcut în sistem blended learning, acoperind 24 de ore de formare față-în-față ( câte 12 pe fiecare semestru) și câte 3 ore în fiecare săptămână, pe parcursul a 24 de săptămâni, pentru coaching online și schimb de experiență. Astfel, formarea a presupus completarea sesiunilor față în față cu activități de valorificarea la clasă a celor învățate, urmată de încărcarea pe platforma special dedicată [www.training.ise.ro](http://www.training.ise.ro) a rezultatelor obținute și a produselor pedagogice create.

Această platformă a reprezentat nu doar o bibliotecă deschisă, în care persoanele participante la formări aveau acces la informații și materiale utile în activitatea didactică, dar și un spațiu de inter-învățare, de punere la dispoziția celorlalți și de reflecție asupra propriilor practici incluzive și a modelelor de succes pedagogic în lucrul cu elevii în situații de risc, un spațiu în care au primit feedback de la formatori și de la coordonatorii zonali pe educație, un spațiu-resursă pentru dezvoltarea personală și profesională.

Formarea pe discipline a vizat o abordare a curriculumului pornind de la realitățile școlare din mediile dezavantajate și de la nevoile grupului țintă - copii cu dificultăți de învățare, cu absenteism ridicat, aflați în risc de abandon. Formabilii au exersat o abordare a unui curriculum flexibil, care ține cont de diferențele dintre preferințele și stilurile de învățare ale copiilor, un curriculum diferențiat care ține cont de nevoile de învățare ale fiecărui elev, un curriculum relevant, care oferă un conținut legat de viața și cultura acestor elevi.

Dimensiunea de formare pe activitățile transdisciplinare și extracurriculare a venit în completarea formării pe discipline, propunând profesorilor contexte de învățare a unor modalități concrete prin care pot transforma școala într-un spațiu prietenos, cu o atmosferă deschisă, securizantă, o școală deschisă sugestiilor și nevoilor de cunoaștere ale elevilor, un spațiu primitor și motivant, în care elevii învață valorile echității și toleranței și renunță la comportamente discriminatorii sau de auto-marginalizare.

Pentru a asigura infuzarea schimbărilor în mod real în practica educațională și valorificarea competențelor exersate și a metodologiilor învățate la clasă, activitățile de formare au fost completate de vizite în școală din partea experților ISE pentru susținerea şi/sau asistarea unor activități de învățare demonstrative.

O secvență importantă inclusă în designul programului de formare a vizat **consilierea părinților**. Propunându-și să ofere consultanță și sprijin școlilor în încercarea lor de a crea o relație autentică și pozitivă cu părinții și de a schimba perspectiva acestora față de importanța educației în viața copiilor lor, experții ISE au propus nu doar activități de formare ( cu includerea în componenta Didactici a unui modul special de consiliere a părinților), ci și vizite de monitorizare și de sprijin în desfășurarea în școală a activităților cu părinții.

Pe aceeași componentă, de Formare a profesorilor, în cadrul proiectului *Incluziune socială prin servicii integrate la nivel comunitar* Asociația Centrul Step by Step pentru Educație si Dezvoltare Profesională a oferit activități de formare adresate cadrelor didactice din invățământul preșcolar, completate și de dotarea grădinițelor cu material didactic adaptate nevoilor proprii, identificate în urma vizitelor realizate în toate grădinițele de către specialiștii de la Step by Step. Ambele tipuri de intervenții au fost bine primite și apreciate, mai ales în școlile din mediul rural, contribuind la creșterea calității educației timpurii prin crearea unui mediu prietenos, prin formarea adecvată a cadrelor didactice și prin asigurarea unor metodologii și instrumente didactice moderne.

***Componenta educație parentală***

De multe ori apartenența copiilor la categoria definită prin risc de abandon școlar este determinată de contextul familial al acestora, printre factorii familiali care constituie bariere pentru participarea școlară regăsindu-se: atitudinea negativă a familiei față de educație în general, practici parentale inadecvate, lipsa condițiilor minime pentru învățare, implicarea propriilor copii în activități din gospodărie. Ca răspuns la această realitate, pachetul EIC și-a propus să completeze intervențiile adresate școlii, orientate spre adaptarea mediului școlar la caracteristicile, nevoile și interesele acestor copii, cu intervenții adresate familiilor, orientate pe de o parte spre îmbunătățirea relației părinților cu școala (prin activități din Componenta Didactici), pe de altă parte spre îmbunătățirea relației părinte – copil (prin activități pe Componenta Educație parentală).

Considerând că școala este cea care valorizează cel mai bine responsabilitatea și autoritatea parentală și poate susține părintele în misiunea sa educativă și recunoscând importanța covârșitoare pe care o are atitudinea părinților și implicarea lor în educația copilului, partenerul HoltIS a implementat, în pachetul EIC, conceptul de intervenție complexă, creat și valorificat inițial în Campania *Hai la școală!,* care a cuprins în egală măsură programe, servicii și resurse puse la dispoziția beneficiarilor, astfel:

* Elaborarea unui curriculum de formare pe baza căruia au fost formați și și acreditați educatori parentali în județul Bacău;
* Elaborarea Programului de Educație Parentală Apreciativă, adresat părinților interesați de îmbunătățirea abilităților parentale și a relației cu proprii copii, cuprinzând 5 curricula ce acoperă etape de vârstă diferite ale copiilor: pentru părinți ai copiilor de 0-3 ani, pentru părinți ai copiilor preșcolari, pentru părinți ai copiilor de clasele I-IV, pentru părinți ai copiilor de clasele V-VIII, pentru părinți de adolescenți). Programul cuprinde un nucleu de 8 teme (*Cum să fii un părinte mai bun; Cum să învingi stresul și furia; Cum să comunici eficient cu copilul tău; Cum însoțești copilul pe calea dezvoltării sale; Cum să fii un partener de încredere în relația cu copilul tău; Cum abordezi pozitiv comportamentele copilului; Cu prevenim abuzul și efectele lui asupra copilului; Încheiere: ce facem în continuare*?);
* Elaborarea, pentru fiecare dintre etapele de vârstă ale copiilor, a unui ***Ghid pentru părinți*** și unui ***Manual pentru educatorii parentali privind antrenarea în parentingul apreciativ***;
* Crearea platformei <http://www.educatieparentala.ro>, pe care sunt gestionate toate datele formatorilor, ale părinților care beneficiază de formare, datele legate de susținerea cursurilor de educație parentală și a întâlnirilor grupurilor de suport alcătuite din părinți, prezentări ale sesiunilor de curs pentru a fi utilizate de educatorii parentali în activitățile cu părinții și cadrele didactice.

Întâlnirile de educație parentală au însemnat pentru părinți un prilej de reflecție asupra propriilor practici parentale și tipuri de relații cu proprii copii, o ocazie de a descoperi alternative și de a crea o rețea de sprijin în comunitate, în persoana celorlalți părinți, cu care până la aceste activități se întâlneau, poate, doar la ședințele tradiționale organizate de școală și poate nici acolo. Sesiunile în care au avut ocazia să își împărtășească din experiența de părinte i-a ajutat să câștige încredere în ei, în ceilalți și în școală, le-a creat un sentiment de apartenență socială și de valorizare din partea profesorului care acum era un egal, un partener de discuții, un părinte la rândul său, cu propria experiență de viață. În grupurile de părinți, construite după reguli precum confidențialitatea, participarea voluntară și acordarea de sprijin reciproc, s-au discutat teme de interes comun, părinții au aflat că nu sunt singuri cu problemele lor și cu dificultățile cu care se confruntă, au aflat despre persoane și instituții resursă la care pot apela și au reușit, în marea lor majoritate, la finalul sesiunilor de formare, să recurgă la schimbarea unor prejudecăți, credințe, comportamente, să înțeleagă mai bine nevoile copiilor lor și să îi susțină pentru participare școlară și succes în învățare.

C***omponenta modele de succes și creșterea stimei de sine și a motivației pentru învățare***

În contextul în care discriminarea și prejudecățile afectează accesul egal și participarea la educație, intervențiile din cadrul acestei componente au vizat reducerea/prevenirea discriminării de orice fel din spațiul școlar, prin activități realizate în principal sub coordonarea partenerului Agenția de Dezvoltare Comunitară Împreună. Componenta a plecat inițial de la modele de succes pentru copiii romi, dar apoi s-a extins către toate celelalte grupuri vulnerabile care, conform studiilor UNICEF, sunt cele mai expuse riscului de a se afla la un moment dat în afara sistemului de educație: repectiv copiii romi, copiii cu dizabilități, copiii din mediul rural și copiii din familii sărace.

Campania, adresate în egală măsură managementului școlar, cadrelor didactice, elevilor, familiilor, autorităților locale, a inclus:

* formarea echipelor manageriale pe teme care au acoperit istoria romilor, holocaustul, educația interculturală, fenomenul discriminării;
* formarea cadrelor didactice ( de la nivel preșcolar, primar și gimnazial) în cadrul cursului **Componenta Promovarea diversității în școală - Ce vrei să te faci când vei fi mare?”** și abilitarea lor pentru promovarea, ca modele de reușită, a unor tineri ce fac parte din rândul grupurilor vulnerabile (copii romi, cu dizabilități, proveniți mediul rural, afectați de sărăcie) și pentru susținerea în școală a unor activități, cu valorificarea kitului pedagogic ***Ce vrei sa te faci când vei fi mare?*** realizat în cadrul Campaniei *Hai la școală*!;
* o campanie locală pentru creșterea așteptărilor copiilor și părinților în relație cu parcursul educațional al elevilor, bazată pe **promovarea modelelor pozitive**;
* susținerea a câte unei lecții demonstrative în fiecare școală, de către reprezentanții Agenției Împreună, cu părinți și elevi de la ciclul gimnazial, valorificând materiale din kitul pedagogic ***Ce vrei sa te faci când vei fi mare?***;
* dezvoltarea unei metodologii de selecție a modelelor de succes din comunitate;
* derularea de campanii de comunicare cu adolescenții.

Abordarea inovativă, activitățile derulate cu implicarea tuturor școlilor incluse în proiect și a partenerilor care au oferit consultanță și au desfășurat activități specifice în pachetul EIC, precum și rezultatele obținute în perioada celor trei ani sunt argumente solide pentru **valorificarea experienței acumulate și a metodologiilor testate** la nivelul întregului județ dar și pentru **replicarea la nivel național a activităților din pachetul EIC**. Prin implicarea, în toate fazele de derulare, a nivelului național (prin ministerele de resort) și a celui județean (Prefectură, Consiliu Județean, instituții deconcentrate și autorități locale), proiectul a reușit la nivelul celor 51 de unități de învățământ, prin livrarea pachetului de educație incluzivă de calitate, să aducă schimbări semnificative în practicile curente din domeniul educației și a consilierii psihopedagogice, conducând la reducerea disparităților și excluziunii sociale a copiilor marginalizați.

Beneficiile generate de proiect asigură credibilitatea intervențiilor și fundamentează certitudinea că acestea pot și trebuie să continue a fi asigurate, atât la nivel județean cât și național și în perioada următoare, după încheierea finanțării proiectului. Cu atât mai mult cu cât pachetul educațional are caracter universal, toți elevii și toate școlile putând beneficia de intervențiile respective.

coordonator zonal pe educație ,

profesor Amalia Diaconu